[{"text_idx": "#000002", "text": "Dangosodd yr arolwg, a gynhaliwyd gan Ffederasiwn Cenedlaethol Sefydliad y Merched-Cymru, Cymdeithas y Tirfeddianwyr, Undeb Amaethwyr Cymru, NFU Cymru a CFfI Cymru, fod mwy na 50% o\u2019r ymatebwyr o ardal wledig yn teimlo nad oedd y rhyngrwyd yr oedd ganddynt fynediad iddo yn gyflym ac yn ddibynadwy."}, {"text_idx": "#000003", "text": "Yn wir, dywedodd llai na 50% o\u2019r rhai oedd yn byw mewn ardaloedd gwledig fod ganddynt fand eang safonol a dim ond 36% oedd a\u0302 band eang cyflym iawn. Dywedodd 66% fod band eang gwael wedi effeithio arnynt neu ar eu haelwydydd, o gymharu a\u0302 phobl mewn ardaloedd trefol lle dywedodd 18% fod ganddynt fynediad i fand eang safonol ac roedd 67% a\u0302 band eang cyflym iawn."}, {"text_idx": "#000004", "text": "Gan gynnig sylw ar sefyllfa band eang, dywedodd un ymatebydd bod \u2018band eang yn methu dros dro yn rheolaidd a bod y methiannau hyn yn para oriau neu ddyddiau lawer yn rheolaidd. Mae\u2019n annibynadwy ar gyfer cyfarfodydd fideo ar-lein ac ar ei orau 11-12 mb rydyn ni\u2019n eu cael. Nid yw hyn yn ddigon i gynnal 3 o bobl sy\u2019n gweithio ar lein ond yn aml mae\u2019n llawer llai ac allwn ni ddim dibynnu arno.\u2019"}, {"text_idx": "#000005", "text": "Dywedodd un arall, \u2018Mae ffibr ar gael mewn rhai pentrefi dwi\u2019n meddwl, ond mae gan unrhyw un sy\u2019n byw y tu allan i\u2019r rheiny grw\u0302p bach iawn o gwmni\u0308au sy\u2019n fodlon darparu gwasanaeth. Mae ffibr a chysylltiad dibynadwy yn bwysig ar gyfer pob cartref er cynaliadwyedd economi Cymru.\u2019"}, {"text_idx": "#000010", "text": "Mewn cyd-ddatganiad, dywedodd y sefydliadau: \u201cMae\u2019r amrywiaeth o wasanaethau a chyfleoedd sydd ar gael ar y rhyngrwyd yn unig wedi tyfu\u2019n sylweddol yn ystod y degawd diwethaf. Bellach ystyrir mynediad i fand eang yn angenrheidiol gan y rhan fwyaf o fusnesau ac aelwydydd yn y DU. Daeth hyn yn arbennig o amlwg yn ystod y pandemig Covid-19 gan fod llawer wedi dibynnu ar fynediad i fand eang er mwyn cadw mewn cysylltiad a\u0302 theulu a ffrindiau, ac i weithio\u2019n rhithiol o gartref."}, {"text_idx": "#000012", "text": "\u201cMae\u2019n amlwg bod cysylltedd digidol gwael yn cael effaith uniongyrchol ar ein cymunedau yng nghefn gwlad. Mae\u2019n hanfodol i Lywodraeth nesaf Cymru fuddsoddi ymhellach mewn seilwaith yng nghefn gwlad er mwyn galluogi teuluoedd cefn gwlad, busnesau ffermio, ac eraill i fanteisio ar gyfleoedd cysylltedd digidol, heb gael eu gadael ar o\u0302l, gan gynyddu\u2019r rhaniad digidol rhwng trefi a chefn gwlad. Rhaid cydnabod bod band eang a signal ffo\u0302n symudol yn wasanaeth cyhoeddus hanfodol yng Nghymru.\u201d"}, {"text_idx": "#000013", "text": "Mae\u2019r sefydliadau wedi ysgrifennu ar y cyd at y Prif Weinidog a Gweinidogion perthnasol y Cabinet yn amlinellu canfyddiadau\u2019r arolwg. Maent hefyd wedi galw am gyfarfod i drafod gweledigaeth a map ffordd Llywodraeth Cymru i ddarparu pawb a\u0302 mynediad at gysylltedd cyflym a dibynadwy."}]